ভারতীয় বিবাহের পোশাক

ভারতীয় বিবাহের জামাকাপড় হল কনে, বর, এবং অন্যান্য আত্মীয়দের দ্বারা পরিধান করা পোশাকের একটি বিস্তৃত সেট।
ভারতীয় বিবাহে পোশাক অত্যন্ত গুরুত্বপূর্ণ অংশ, এবং তা শুধুমাত্র বিবাহিত দম্পতির জন্য নয়, উপস্থিত অতিথি, পরিবার এবং আত্মীয়দের জন্যও। নববধূ সাধারণত শুভ রং পরিধান করে, যেখানে বর একটি রাজকীয় আভা প্রকাশ করার জন্য পোষাক পরে। কনের বান্ধবী এবং বরের বন্ধুরা প্রায়শই বর এবং কনের সাথে মিলিয়ে পোশাক পরে থাকে, তবে বর এবং কনের মতো বিশদভাবে সাজে না। কনে এবং কখনো কখনো বরসহ বিয়েতে উপস্থিত অতিথিদের অনেকেই সোনার গয়না পরেন। নারীরা অতিরিক্তভাবে তাদের তালু, হাত, বাহু, এবং পায়ে মেহেদির প্যাটার্ন দিয়ে সজ্জিত করেন। কখনো কখনো মেহেদি প্যাটার্নগুলোকে আলতা ডিজাইন দিয়ে প্রতিস্থাপিত করা হয় যা স্বল্পস্থায়ী এবং সহজেই অপসারণযোগ্য।
কিছু সংস্কৃতিতে, বরও মেহেদি অনুষ্ঠান করে, যদিও এটি প্রায়শই কম বিস্তৃত বা জাঁকজমকপূর্ণ হয়। ভারতীয় বিবাহগুলো সাধারণত বেশ কয়েক দিন ধরে চলতে থাকে এবং প্রতিদিন নতুন পোশাক পরা হয়। এই সমস্ত পোশাক এবং রঙ বিবাহের অর্থ এবং এটি অনুসরণকারী সময়ের প্রতীক। একটি ভারতীয় বিবাহ এমন একটি রীতি যা বিভিন্ন আচার-অনুষ্ঠান এবং সেগুলোতে উপস্থিত হওয়ার জন্য বিভিন্ন পোশাক পরিধানের মতো বিবরণকে বেশি গুরুত্ব দেয়।
ভারতীয় হিন্দু বিবাহ কয়েক দিন ধরে চলতে থাকে। ভারত এমন একটি দেশ যা বৈচিত্র্যকে সংজ্ঞায়িত করে এবং এটি বিবাহ এবং এর বিভিন্ন শৈলীতেও দৃশ্যমান। অনুষ্ঠান, আচার-অনুষ্ঠান, আনুষ্ঠানিকতা সবই একেক অঞ্চল ও সংস্কৃতির মধ্যে আলাদা। খ্রিস্টানদের থেকে ভিন্ন, হিন্দুদের বিয়ের অনুষ্ঠান পশ্চিমী বিয়ের অনুরূপ নয় এবং বেশ বিস্তৃত। উত্তরে, তিলক অনুষ্ঠান থেকে শুরু করে, বিবাহে প্রতিটি অনুষ্ঠানেরই তাৎপর্য রয়েছে। তিলক, সঙ্গীত, হলদি, বারাত এবং শাদি, প্রত্যেকটি অনুষ্ঠানে বর এবং কনে নতুন পোশাক পরে। উপরের এই সমস্ত অনুষ্ঠানগুলো অন্যান্য অংশে বিভিন্ন নামে পরিচিত, যেমন পশ্চিমে "সীমন্ত পূজা", দক্ষিণে "মঙ্গলাস্নান" ইত্যাদি।
দক্ষিণ, পশ্চিম এবং পূর্ব ভারতের অনেক সম্প্রদায় তাদের ঐতিহ্যবাহী পোশাক, অর্থাৎ, ধুতি এবং মুন্ডু মেনে চলে যা দক্ষিণের কিছু সম্প্রদায়ের দ্বারা অনুসৃত হয়। কুর্তা বা শার্ট পরা যেতে পারে বা কখনো কখনো বুক ঢেকে রাখার জন্য শুধুমাত্র একটি অঙ্গভস্ত্রম ব্যবহার করা যেতে পারে।
অন্যদিকে, উত্তরাঞ্চলে, বর সাধারণত একটি শেরওয়ানি, যোধপুরি স্যুট বা একটি পশ্চিমী স্যুট পরেন। বরের মুখ ফুলের পর্দা দিয়ে আবৃত থাকে যাকে উত্তরে সেহরা বলা হয়, অন্য কোথাও এমন প্রথা নেই। মুসলিম বিবাহে অনুষ্ঠানের মাধ্যমে তাকিয়া পরার প্রথাও রয়েছে।
বরের জন্য শেরওয়ানি, ইন্দো-ওয়েস্টার্ন মিশ্রিত স্যুট এবং এথনিক যোধপুরি স্যুট অন্তর্ভুক্ত। শার্ট, কোট এবং জ্যাকেট অতিরিক্ত যত্ন এবং স্পর্শের সঙ্গে ডিজাইন করা হয় বিবাহের দিন বর থেকে মহত্ত্ব তুলে ধরা. বরের পোশাকের কলার এবং কফগুলোতে মূল্যবান অলঙ্করণ করা হয়। এগুলো সাধারণ সুতি এবং জাঁকজমকপূর্ণ, রাজকীয় কাঁচা সিল্ক উভয় ক্ষেত্রেই পাওয়া যায়, এই কুর্তাগুলো বেশিরভাগই বর-কনেদের পছন্দ।
কনে অঞ্চল অনুযায়ী বিয়ের শাড়ি বা লেহেঙ্গা পরে। ভারতীয় সংস্কৃতিতে, কনের বিয়ের পোশাক শগুন হিসেবে বরের পক্ষ থেকে আসে। লালকে হিন্দুদের মধ্যে সবচেয়ে শুভ রং বলে মনে করা হয়। দক্ষিণ ভারত, পশ্চিম, পূর্ব ভারতে দাম্পত্যের পোশাক হিসেবে শাড়িকে প্রাধান্য দেওয়া হলেও উত্তর-পূর্ব ভারতে মেখেলা সদরের মতো ঐতিহ্যবাহী পোশাক পছন্দ করা হয় এবং উত্তর ভারতের বধূরা লেহেঙ্গা, ঘাগরা চোলি এবং ওড়নিকে বিবাহের পোশাক হিসেবে পছন্দ করে।
ভারতে খ্রিস্টান বিবাহ বেশিরভাগই পশ্চিমী বিবাহ অনুষ্ঠানের একটি অভিযোজন। এখানে বর একটি ওয়েস্টার্ন স্যুট বা টাক্সিডো পরেন। নববধূ সাধারণত একটি লাল সিল্কের শাড়ি বা একটি ওয়েস্টার্ন গাউন বেছে নেন, অথবা গির্জার অনুষ্ঠানের জন্য গাউনটি পরেন এবং রিসেপশনে কিছু বা সমস্ত সময়ের জন্য শাড়ি পরেন।
সাধারণ ভারতীয় হিন্দু বিবাহ অনুষ্ঠানে সাধারণত "কনের সহচরী" বা ব্রাইডসমেড ধারণাটি থাকে না। কিন্তু অনেক হিন্দু বিয়েতে, পরিবারের নারীরা প্রায়ই শাড়ি, লহেঙ্গা, আনারকলি সালোয়ার স্যুট বা সাধারণ শালওয়ার কামিজ পরতে পছন্দ করেন। সমসাময়িক এবং ইন্দো-পশ্চিমী পোশাকও ভারতীয় নারীদের মধ্যে বিবাহের পোশাক হিসেবে জনপ্রিয়তা লাভ করতে শুরু করেছে।